## Rješenje kojim se Vladimiru Hrsanu oduzima odobrenje za rad investicijskog savjetnika

### NN 150/2009 (16.12.2009.), Rješenje kojim se Vladimiru Hrsanu oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

3672

Na temelju odredbi članka 15. stavak 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08, 74/09), Uprava Hrvatske agencije za nadzor financijskih usluga, po službenoj dužnosti u predmetu oduzimanja odobrenja za rad investicijskom savjetniku Vladimiru Hrsanu iz Zagreba, Karamanov pr. 2, na sjednici održanoj 10. prosinca 2009. godine donijela je

RJEŠENJE

1. Vladimiru Hrsanu iz Zagreba, Karamanov pr. 2, oduzima se odobrenje za rad investicijskog savjetnika.

2. Ovo rješenje upisuje se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 68.

6. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 17. srpnja 2009. godine, sukladno odredbi članka 123. Zakona o općem upravnom postupku i članka 541. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja za rad investicijskom savjetniku Vladimiru Hrsanu iz Zagreba, Karamanov pr. 2.

Rješenjem Agencije, klasa: UP/I-451-04/07-08/06, dana 11. siječnja 2007. godine, Vladimiru Hrsanu, zaposleniku investicijskog društva Investco vrijednosnice d.o.o., Zagreb, Boškovićeva 3 (dalje: Društvo), izdana je na neodređeno vrijeme dozvola za obavljanje poslova investicijskog savjetnika.

Dalje, u predmetu klase: UP/I-451-04/09-02/35 rješenjem Agencije od 23. srpnja 2009. godine, utvrđeno je da Društvu prestaje važiti dozvola za obavljanje poslova s vrijednosnim papirima, izdana na temelju rješenja Agencije 13. ožujka 2003. godine.

Sukladno odredbi članka 24. stavak 2. Zakona, investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Stoga je Vladimiru Hrsanu određen rok od 3 mjeseca od zaprimanja ovog zaključka da Agenciji dostavi dokaz o obavljanju poslova investicijskog savjetnika, sukladno članku 24. stavak 2. Zakona.

Dana 1. prosinca 2009. godine Vladimir Hrsan je dostavio Agenciji zahtjev za oduzimanjem odobrenja za rad investicijskom savjetniku.

Slijedom izloženog, a s obzirom da Vladimir Hrsan više ne ispunjava uvjete na temelju kojih je izdano odobrenje za rad, valjalo je sukladno odredbi članka 27. stavak 1. točka 4. Zakona, riješiti kao u izrjeci ovog rješenja, dakle oduzeti mu odobrenje za rad investicijskog savjetnika i provesti upis oduzimanja odobrenja u Registru investicijskih savjetnika koji vodi Agencija, s danom upisa 10. prosinca 2009. godine, pod rednim brojem 68.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-08/19

Ur.broj: 326-111/09-4

Zagreb, 10. prosinca 2009.

Član Uprave
Ivan Vrljić, v. r.

Rješenje, NN 150/2009-3672